Национално първенство на България по алпийски ски

Националното първенство по алпийски ски на България се провежда ежегодно от 1925 г. на различни български ски писти по календар, определен от Българската Ски Федерация.
Дисциплините, които са били включвани през различните години в програмата на първенството на България по алпийски ски са: спускане, супер гигантски слалом, гигантски слалом, слалом, комбинация и супер комбинация. В рамките на националното първенство се организират състезания както при мъжете и жените, така и в отделни възрастови групи – момичета младша и старшва възраст, момчета младша и старша възраст, както и за ветерани, които също са разделени в отделни възрастови групи.
Националното първенство на България по алпийски ски за 2010 г. се провежда в Банско, но скоростните дисциплини се състоят на 18 и 19 януари, а техничните – на 6 и 7 април 2010 г.
От 6 до 9 април 2009 г. в Банско се провеждат състезанията за Националното първенство на България по алпийски ски, валидни и за календара на Международната федерация по ски (ФИС). При жените, както и през 2008 г., Мария Киркова печели убедително във всички стартове. При мъжете големият отсъстващ е шампионът в слалома за предходните две години Килиан Албрехт. Въпреки това конкуренцията е значителна. В супер гигантския слалом и слалома Стефан Георгиев успява да вземе националните титли, но в слалома остава трети. В най-техничната алпийска дисциплина национален шампион става Михаил Седянков, а на втората позиция остава Деян Тодоров. Другите фаворити Никола Чонгаров и Георги Георгиев не успяват да завършат първия манш.
Националното първенство по алпийски ски на България за 2008 г. се провежда в Банско в дисциплините супер гигантски слалом, гигантски слалом и слалом и е част от календара на Международната федерация по ски (ФИС). Супер гигантският слалом се състои на 29 февруари 2008 г., а другите две дисциплини - гигантски слалом и слалом, са проведени в началото на април същата година. При жените Мария Киркова печели изключително убедително и трите дисциплини. При мъжете обаче ситуацията е по-различна. Георги Георгиев и Стефан Присадов взимат първите си национални титли, а в слалома за втора поредна година най-добър е Килиан Албрехт. Стефан Георгиев и в трите старта остава на второто място.
Националното първенство по алпийски ски на България за 2007 г. се провежда в Банско от 28.03 до 2.04.2007 г. в дисциплините супер гигантски слалом, гигантски слалом и слалом и е част от календара на Международната федерация по ски (ФИС). Първите си национални титли печели състезаващият се за България австриец Килиан Албрехт. Той прави това в гигантския слалом и в слалома в конкуренцията на многократния национален шампион Стефан Георгиев, който успява да спечели единствено в супер гигатнския слалом. При жените спорът за първите места е между Силвия Маджарска и Мария Киркова, като първата успява да се представи по-добре и да спечели техничните дисциплини, докато за Мария Киркова остава единствено националната титла в супер гигантския слалом.
Националното първенство по алпийски ски на България за 2006 г. се провежда на Витоша на 15.03 и 16.03.2006 г. в дисциплините гигантски слалом и слалом и е част от календара на Международната федерация по ски (ФИС). Стефан Георгиев и Десислава Джурова стават национални шампиони и в двете дисциплини съответно при мъжете и жените.